Irska je, dakle, konačno legalizirala pobačaj. Možda ste pratili, na jučerašnji referendum izašlo je 3,2 milijuna građana, bitno više nego na, primjerice, tamošnje posljednje izbore. Glasali su o jednom amandmanu Ustava, uvedenom također na referendumu prije 25 godina, koji je zabranjivao pobačaj u gotovo svim slučajevima.

Građani su međutim jučer golemom većinom izglasali da se te odredbe iz Ustava uklone. U kampanju uoči izbora bila se uključila i gospođa Željka Markić koja je, kako je Telegram svojedobno pisao, svoje usluge dakle počela i izvoziti.

Abortusi u opasnim ilegalnim uvjetima

U videu koji možete pogledati u nastavku, apelirala je na građane Irske da zadrže tu svoju krasnu tradiciju zbog koje su Irkinje pobačaje obavljale u inozemstvu ili u opasnim ilegalnim uvjetima. Osobito zgodan bio joj je argument kako je njihova dosadašnja zabrana abortusa blago na kojem im mnoge zemlje zavide.